מספר פנימי: 572152

הכנסת העשרים

**יוזמים: חברי הכנסת** **שולי מועלם-רפאלי**
 **ניסן סלומינסקי**
 **בצלאל סמוטריץ'**
 **איתן כבל**
 **מירב בן ארי**
 **קארין אלהרר**
 **עודד פורר**
 **חמד עמאר**
 **מרדכי יוגב**
 **עליזה לביא**
 **יפעת שאשא ביטון**
 **אורי מקלב**
 **רחל עזריה**
 **עאידה תומא סלימאן**
 **דוד ביטן**
 **נאוה בוקר**
 **אחמד טיבי**
 **אלעזר שטרן**
 **יעקב מרגי**
 **מנחם אליעזר מוזס**
 **משה גפני**
 **רועי פולקמן**
 **זוהיר בהלול**
 **אברהם נגוסה**
 **יואב בן צור**
 **עבדאללה אבו מערוף**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2522/20

הצעת חוק התקשורת (בזק ושידורים) (תיקון – חובת סינון אתרים פוגעניים), התשע"ו–2016

|  |  |  |
| --- | --- | --- |
| תיקון סעיף 4ט | 1. | בחוק התקשורת (בזק ושידורים), התשמ"ב–1982[[1]](#footnote-2), בסעיף 4ט – |
|  |  | (1) במקום סעיפים קטנים (ב) עד (ד) יבוא: |
|  |  |  | "(ב) ספק גישה לאינטרנט יספק לכל מנוייו שירות יעיל לסינון של אתרים פוגעניים ותכנים פוגעניים באינטרנט, בשים לב למקובל בתחום ובהתאם להוראות שיקבע השר; בעד שירות סינון הניתן לפי סעיף קטן זה לא יגבה ספק גישה לאינטרנט מהמנוי תשלום נוסף על התשלום שהוא גובה ממנו בעד שירות הגישה לאינטרנט; ואולם, החובה לספק שירות סינון כאמור לא תחול אם המנוי ביקש להימנע משירות זה, בדרך האמורה בסעיף קטן (ג). |
|  |  |  | (ג) ספק יודיע למנוי, לאחר שווידא כי המנוי אינו קטין, כי באפשרותו להימנע משירות הסינון באחת מדרכים האלה:  |
|  |  |  |  | (1) בהודעה בכתב או בעל-פה בעת ההתקשרות עם הספק; |
|  |  |  |  | (2) בפנייה טלפונית למוקד שירות לקוחות של הספק; |
|  |  |  |  | (3) באמצעות אתר האינטרנט של הספק;". |

דברי הסבר

בעשור האחרון הפכה רשת האינטרנט את העולם לכפר גלובלי והיא מעניקה גישה למידע רב ומגוון. למידע הרב המוצג ברשת האינטרנט פן חיובי, ובכלל זה קידום עניינים ותחומים רבים חיוביים כגון חינוך, מדע, טכנולוגיה, מסחר, כלכלה ועוד. ואולם, לצד אותו פן חיובי, לרשת האינטרנט גם צדדים ותכנים הנחשבים לשליליים דוגמת הימורים, פורנוגרפיה, פדופיליה ועוד, העלולים לפגוע ולהזיק לציבור הנחשף אליהם, ובעיקר לילדים.

בשנים האחרונות יש גידול ניכר במספר הדיווחים אודות קטינים שנפגעו מחשיפה לתכנים מיניים ופוגעניים ברשת האינטרנט. מאות מחקרים בארץ ובעולם מתעדים ובוחנים את הפגיעות השונות שנגרמות כתוצאה מהחשיפה לאותם תכנים ואת השפעותיהן לטווח הארוך. בדיונים שהתקיימו בנושא עלה כי 60% מהילדים בישראל בגילאים תשע עד חמש-עשרה גולשים באתרים פורנוגרפיים. עוד עולה כי לכ-47% מהילדים בישראל באותם גילאים יש בחדרם הפרטי מחשב, שבאמצעותו הם גולשים באינטרנט, כך שהסכנה ליפול קורבן לפדופילים גדלה משמעותית בשל העדר פיקוח מצד ההורים.

כיום, חוק התקשורת (בזק ושידורים), התשמ"ב–1982 (להלן – החוק), והתקנות שהותקנו מכוחו על ידי שר התקשרות מחייבים את ספקי הגישה לאינטרנט ליידע את המנויים בדבר אתרים פוגעניים ותכנים פוגעניים באינטרנט וכן בדבר אפשרויות ההגנה מפניהם (כגון אפשרויות לסינון אתרים אותן מציע הספק למנויים). חובת היידוע על פי החוק היא בין היתר, באמצעות שליחת עלון בדואר ופרסום המידע באתר האינטרנט של הספק. על אף זאת, מנויים רבים כלל אינם מודעים לקיומם של שירותי סינון אתרי אינטרנט כאמור.

על כן, מוצע לשנות את ברירת המחדל ולקבוע כי ספק האינטרנט יהיה חייב לספק לכל המנויים שירות יעיל לסינון אתרים או תכנים שהוגדרו כ"פוגעניים", ללא תוספת תשלום.

הצעות חוק דומות בעיקרן הונחו על שולחן הכנסת השמונה-עשרה על ידי חברת הכנסת ליה שמטוב (פ/4457/18), על שולחן הכנסת התשע-עשרה על ידי חברי הכנסת אמנון כהן ואברהם מיכאלי (פ/1111/19; הוסרה מסדר היום ביום י"א בתמוז התשע"ג (19 ביוני 2013)) ועל ידי חברת הכנסת אורלי לוי אבקסיס וקבוצת חברי הכנסת (פ/1733/19) ועל שולחן הכנסת העשרים על ידי חברת הכנסת אורלי לוי אבקסיס (פ/64/20) וחבר הכנסת מכלוף מיקי זוהר וקבוצת חברי הכנסת (פ/2435/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ו בשבט התשע"ו – 25.1.16

1. ס"ח התשמ"ב, עמ' 218. [↑](#footnote-ref-2)